یامچی

یامچؽ — () شرقی آذربایجان اوستانینین، مرند بؤلگه‌سینین، یامچی بؤلومونده شهر.

 آد 
یامچی آدی یام کلمه‌سی و چی شکیلچی‌سینین بیرلشمه‌سیندن عمله گلیب‌دیر. یام کلمه‌سی اورتا چینجه کؤکنلی بیر کلمه اولاراق؛ اصلی واریانتی ژان شکلینده‌دیر. بو کلمه زان بیچیمینده موغول دیلینه؛ بو دیلدن ایسه یام بیچیمینده تورک دیل‌لرینه کئچمیشدیر. چی شکیلچی‌سی ایسه تورک دیل‌لرینده بیر آدین سونونا یاپیشاراق؛ بیر شخصین پئشه‌سینی، مشغولیتینی و یا بیر شئیه اولان باغلیلیغینی بیلدیریر. یامچی سؤزجوگو ایسه چاپار و یاخود چاپارچی دئمک‌دیر.جلالی عزیزیان، حسن (۱۳۷۸). تاریخ مرند. مشهد: موسسه فرهنگی و انتشاراتی گوهر سیاح. صص. ۸۱–۸۲. شابک ۹۶۴-۹۰۵۵۵-۶-۸.

 طبیعی دوروم 
 جغرافیا 
يامچى، تبریزدن ۸۰ کیلومتر قوزئی‌ده، مرند-جولفا یولونون غربینده و مرند-خوی-بازرگان ترانزیت یولونون شیمالیندا یئرلشیر. بو شهر بؤلگه‌نین مرکزی مرند شهریندن ۱۵ کیلومتر اوزاقلیقدادیر. یامچی شهری ۳۸ درجه و ۳۰ دقیقه‌دن ۳۸ درجه و ۳۲ دقیقه‌یه قدر شیمالی ان‌لر و ۴۵ درجه و ۳۷ دقیقه‌دن ۴۵ درجه و ۳۹ دقیقه‌یه قدر شرقی اوزونلوق‌لار آراسیندا یئرلشیب و دنیز سویون‌دان اورتالاما اوجالیغی تخمیناً ۱٬۲۰۰ متردیر.

 اتنیک، دیل و دین 
بو شهرین اهالیسی تورکدورلر و تورکجه‌نین یامچی لهجه‌سینده دانیشیرلار. شهر اهالیسی دینی باخیم‌دان شیعه موسلمان‌دیرلار.
 یامچی لهجه‌سی 
بعضی قایناق‌لارا اساساً بو لهجه شبستر بؤلگه‌سی ایله مرند بؤلگه‌سینین بیر چوخ یئرینده یایغین اولاراق؛ خوی بؤلگه‌سینین ائواوغلو شهرینده ده یایغین‌دیر. بو لهجه داها چوخ اوردوباد و ناخچیوان لهجه‌لری ایله بنزردیر. یامچی لهجه‌سینده گؤرونن خصوصیت‌لردن بیریسی کلمه‌نین اورتاسینداکی "آ" صائیتینین "اَ" صائیتینه چئویریلمه‌سی‌دیر. اؤرنک اولاراق قابلاما یئرینه قَبلَمه (qəbləmə)، قاپاق یئرینه (qəpəq) و قارداش یئرینه قَردَش (qərdəş) دئییلیر. بو لهجه‌ده فعل‌لرین تلفظو تبریز لهجه‌سی قدر اوزون اولماسا دا قاراداغ لهجه‌سینه گؤره داها اوزوندور و بو باخیم‌دان بو ایکی لهجه آراسیندا یئر آلیر.

 ایقتیصادیات 
شهر اهالیسی اساساً کند تصرفاتی ایله مشغولدورلار. بو شهرده ان چوخ یئتیشدیریلن محصول‌لاردان پوسته‌دیر.خاماچی، بهروز (۱۳۷۰). فرهنگ جغرافیایی آذربایجان شرقی. تهران: سروش (انتشارات صدا و سیما)، صفحه ۵۲۵.

 شهرین گؤرونوشو 

 قایناقلار 

بؤلمه:ایران
بؤلمه:مرند بؤلگه‌سی
بؤلمه:مرند بؤلگه‌سی‌نین شهرلری
بؤلمه:دوغو آذربایجان اوستانی‌نین شهرلری‎‏